KIRJALLINEN KYSYMYS P-1839/02 esittäjä(t): Herbert Bösch (PSE) komissiolle. Vuoden 2001 yhteisön talousarvion tilien tarkastaminen ja hyväksyminen.



Virallinen lehti nro 137 E , 12/06/2003 s. 0031 - 0032



KIRJALLINEN KYSYMYS P-1839/02 esittäjä(t): Herbert Bösch (PSE) komissiolle (24. kesäkuuta 2002) Aihe: Vuoden 2001 yhteisön talousarvion tilien tarkastaminen ja hyväksyminen Varainhoitoasetuksen soveltamissäännösten 20 artiklan mukaisesti komission on tilinpitäjän ominaisuudessa laadittava kuluneen varainhoitovuoden tilit sekä esitettävä taseissa yhteisön varat ja velat. Tilinpitäjä varmistaa lukujen paikkansapitävyyden ja luotettavuuden ja hän on vastuussa mahdollisista tappioista. Varainhoitovuoden 2001 tilit esitettiin neuvostolle ja Euroopan parlamentille 30. huhtikuuta 2002. Komissio toimitti parlamentille asiakirjan (Tosiasioihin perustuva vastaus syytöksiin, joita Andreasen on esittänyt parlamentin jäsenille 24. toukokuuta 2002 lähettämissään kirjeissä ja muissa yhteyksissä), josta käy ilmi, ettei 1. tammikuuta 2002 alkaen tilinpitäjän tehtäviä hoitanut henkilö ole allekirjoittanut varainhoitovuoden 2001 kirjanpitoa, koska hänen edeltäjänsä ei ole luovuttanut sitä hänelle soveltamissäännösten 18 artiklassa edellytetyllä asianmukaisella tavalla. Lisäksi tehtävät vastaanottanut henkilö ilmeisesti epäilee tilien tarkastamisen ja hyväksymisen luotettavuutta. Edeltäjäkin allekirjoitti talousarviota koskevan kirjanpidon vasta 17. toukokuuta 2002, eli vasta sen jälkeen, kun komissio oli jo hyväksynyt kirjanpidon. Voiko komissio ilmoittaa, kuka on vastuussa talousarviota koskevan kirjanpidon laatimisesta ja sen esittämisestä komission hyväksyttäviksi? Voiko komissio ilmoittaa, kuka esitti talousarviota koskevan kirjanpidon soveltamissäännösten 18 artiklan mukaisesti komission varainhoidon valvojan tarkastettaviksi ja milloin ja mitkä olivat tarkastuksen tulokset? Michaele Schreyerin komission puolesta antama vastaus (12. elokuuta 2002) 1. Tiettyjen varainhoitoasetuksen säännösten soveltamista koskevista yksityiskohtaisista säännöistä annetun komission asetuksen 20 artiklan mukaan komission tilinpitäjä keskittää kaikki hänelle tarpeelliset tiedot ja valmistelee Euroopan yhteisöjen tulostilin ja taseen siten, että komissio voi vahvistaa ne ja toimittaa ne Euroopan parlamentille, neuvostolle ja tilintarkastustuomioistuimelle viimeistään toukokuun 1 päivänä. Asiasta vastaavat budjettipääosaston virkamiehet ovat laatineet vuoden 2001 tilit edellä mainitun artiklan mukaisesti ja ne on toimitettu 31 päivänä joulukuuta virassa olleen tilinpitäjän vastuulla budjettipääosaston pääjohtajalle ja sen jälkeen budjettiasioista vastaavalle komission jäsenelle, joka hyväksyi ne komission nimissä 30 päivänä huhtikuuta, kollegion hänelle myöntämien valtuuksien perusteella. 2. Toisessa kysymyksessä tiedustellaan, kuka on toimittanut ja milloin tulostilin komission varainhoidon valvojalle. Tiettyjen varainhoitoasetuksen säännösten soveltamista koskevista yksityiskohtaisista säännöistä annetun asetuksen 18 artiklassa säädetään asiakirjojen toimittamisesta varainhoidon valvojalle. Varainhoidon valvoja toimittaa tässä yhteydessä lausunnon eikä hyväksymismerkintää. Ainoastaan asetuksen 18 artiklan saksankielisessä toisinnossa viitataan hyväksymismerkintään (Zwecks Erteilung der Sichtvermerks), jota ei mainita muiden kielten toisinnoissa. Tilinpäätöksen toimittamista koskevien määräaikojen vuoksi, tilinpitäjä ei ole antanut varainhoitovuoden 2001 tilejä tiedoksi varainhoidon valvojalle ennen niiden hyväksymistä.